Bodys Isek Kingelez

Bodys Isek Kingelez au Jean Baptiste (1948 – 14 Machi 2015) alikuwa mchongaji wa sanamu na msanii kutoka Jamhuri ya Kidemokrasia ya Kongo, anayejulikana kwa kutengeneza miundo ya miji ya kubuniwa iliyotengenezwa kwa kadibodi, karatasi, tepu na vifaa vingine vya kawaida. Kazi zake zimewasilishwa katika maonyesho mengi duniani kote, yakiwemo maonyesho ya Centre Georges Pompidou huko Paris, Makumbusho ya Sanaa ya Kisasa huko New York, pamoja na documenta XI huko Kassel.

Wasifu
Kingelez alizaliwa akiwa wa kwanza kati ya ndugu tisa huko Kimbembele-Ihunga, Jamhuri ya Kidemokrasia ya Kongo (ambayo wakati huo ilikuwa Kongo ya Ubelgiji). Baada ya kuhitimu elimu ya sekondari, alihamia Kinshasa mwaka 1970. Hadi mwaka 1977, alisoma kwa muda na kujikimu kimaisha kwa kufundisha shuleni. Aliajiriwa na Makumbusho ya Taifa huko Kinshasa kama mrekebishaji wa kazi za sanaa, hasa katika ukarabati wa vinyago vya Kiafrika hadi mwaka 1985 ambapo alianza kujikita kikamilifu katika shughuli za uchongaji wa sanamu ambazo baadaye zilimfanya ajulikane. 

Katika kipindi cha maisha yake, hakuwa na wakala wa biashara ya sanaa wa kumwakilisha katika kazi zake. Alifariki dunia mnamo mwaka 2015 kutokana na ugonjwa wa saratani.

Marejeo

Jamii:Wachongaji wa Jamhuri ya Kidemokrasia ya Kongo